Skrap van e-tol net ‘leë beloftes’(Argieffoto: ANA) Die Demokratiese Alliansie meen die Gautengse premier Panyaza Lesufi se verduideliking oor die skrap van e-tol in Gauteng het talle vrae onbeantwoord gelaat. “Dit beteken dat e-tol vir eers gaan bly,” sê Fred Nel, die DA se skadu-LUR oor paaie en vervoer. “In die hartjie van die premier se probleem lê die vraag oor hoe die Gautengse provinsiale regering bykomende inkomste gaan genereer wat vereis word om sy 30%-aandeel van e-tolskuld af te betaal. Die provinsiale regering sal boonop die bykomende las moet aanvaar vir die instandhouding van dié paaie. Dit maak nie sin dat hy die las oorneem terwyl Sanral in ŉ beter posisie is om instandhouding te behartig nie – veral nie gegewe die provinsie se onvermoë om sy eie paaie in stand te hou nie.” Die DA verwelkom Lesufi se versekering dat die geld nie uit ander departementele begrotings geneem sal word nie en dat die e-tolstelsel nie gebruik sal word om die vereiste inkomste te genereer nie. “Aangesien 95% van die Gautengse regering se inkomste afhanklik is van inkomste uit die nasionale tesourie, en die oorblywende 5% reeds geoormerk is vir die provinsiale begroting, is dit moeilik om te bepaal waar die bykomende fondse vandaan gaan kom. Dit is een van die belangrikste vrae wat premier Lesufi bly ontwyk.” Hy het ŉ nuwe inkomstemodel belowe, maar wat dit is, word nie verduidelik nie. “Die premier moet duidelikheid verskaf oor wat presies dié nuwe inkomstemodel behels. Sal dit ŉ nuwe provinsiale belasting wees vir die inwoners van Gauteng wat reeds oorbelas is? Ons kan nie bekostig om e-tol met ŉ ander belasting te vervang nie – die enigste manier hoe die regering inkomste genereer.” Die DA ondersteun ten volle pogings om e-tol in Gauteng te skrap, maar die belofte moet ŉ duidelike plan van aksie hê. “Ons sal premier Lesufi bly pols vir antwoorde en ons sal nie rus totdat e-tol finaal geskrap is nie – op ŉ regverdige manier wat nie enige bykomende las vir die inwoners van Gauteng sal veroorsaak nie.”